依韻和許待制病起偶書
作者：梅堯臣
朝代：宋

paragraphs: 桐柳陰陰翠色參，幔房深邃靜於巖。
疾疑不是因蛇影，方秘曾傳白玉函。
煉蜜有時蜂競至，墜羶無數蟻來銜。
女奚困觸屏風響，林鳥饑尋蠹木鵮。
趨吏喜聞開便閤，舞姬排比翦春衫。
嘉賓入幙金樽抹，賀客衝風席帽攙。
談出古人非騁辯，詩陳王化不言讒。
提綱勿用銖銖較，列局緣從物物監。
龍腦篆香蟠屈曲，虎頭彫枕剔空嵌。
年踰五十惟躭易，能格神明莫若諴。